b"\n_START_ARTICLE_\nJoan Par\xc3\xa9s i March\n_START_SECTION_\nTraject\xc3\xb2ria esportiva\n_START_PARAGRAPH_\nA 14 anys ja tenia una Mobylette amb qu\xc3\xa8 corria per la carretera i, de mica en mica, es va anar interessant pel motociclisme fins que el 1962 disput\xc3\xa0 la seva primera cursa, la Pujada a Santa Creu d'Olorda, patrocinat pel representant de Derbi a Premi\xc3\xa0 de Mar, Motos Magri\xc3\xb1\xc3\xa0. Aquella prova la va c\xc3\xb3rrer amb una Derbi 65 Sprint de 3 marxes i va guanyar a la seva categoria. D'en\xc3\xa7\xc3\xa0 d'aleshores es va dedicar en exclusiva a les curses, inicialment pujades de muntanya i posteriorment proves de resist\xc3\xa8ncia i velocitat. _NEWLINE_Ben aviat, amb Derbi i el suport de Magri\xc3\xb1\xc3\xa0, Par\xc3\xa9s guany\xc3\xa0 tres Campionats de Catalunya de muntanya (el primer, el 1965) fins que, el 1967, el representant d'OSSA a Matar\xc3\xb3, Motos Pay\xc3\xa0, li ofer\xc3\xad suport. Comen\xc3\xa7\xc3\xa0 llavors a simultaniejar les curses de petita cilindrada amb Derbi i les de cilindrada superior amb OSSA. Amb aquesta darrera marca compet\xc3\xad en tres edicions de les 24 Hores de Montju\xc3\xafc, essent-ne la mes reeixida la tercera, el 1969, on amb una OSSA 230 de s\xc3\xa8rie i Min Grau de company guany\xc3\xa0 a la categoria dels 250cc i aconsegu\xc3\xad de passada el Campionat d'Espanya i el d'Europa de resist\xc3\xa8ncia en 250cc (gr\xc3\xa0cies a la seva anterior vict\xc3\xb2ria a les 12 Hores del Jarama).\n_START_SECTION_\nL'entrada a Derbi\n_START_PARAGRAPH_\nDe cara a la temporada de 1970, Derbi necessitava un refor\xc3\xa7 per al seu pilot estrella al Campionat del M\xc3\xb3n, Angel Nieto, i convoc\xc3\xa0 els quatre pilots m\xc3\xa9s prometedors del moment (Joan Bordons, Min Grau, Fernando Gonz\xc3\xa1lez De Nicol\xc3\xa0s i Joan Par\xc3\xa9s) a unes proves al circuit del Jarama. Tot i rodar tots quatre al mateix ritme i marcar temps molt similars, l'escollit fou finalment Joan Bordons. Malgrat tot, el director esportiu de Derbi Marc Garreta crid\xc3\xa0 Par\xc3\xa9s a f\xc3\xa0brica poc despr\xc3\xa9s i el contract\xc3\xa0 com a pilot provador i mec\xc3\xa0nic. El 1970, doncs, Joan Par\xc3\xa9s entr\xc3\xa0 a treballar al departament on es fabricaven els cigonyals i canvis de marxes de les Derbi GP de competici\xc3\xb3. De cara a la temporada de 1971, com que l'experi\xc3\xa8ncia amb Bordons no acab\xc3\xa0 de reeixir, Derbi contract\xc3\xa0 Federico van der Hoeven com a company d'equip de Nieto i al mateix temps oferiren a Par\xc3\xa9s de c\xc3\xb3rrer algun Gran Premi aprofitant que s'hi despla\xc3\xa7ava amb l'equip com a mec\xc3\xa0nic. A final de temporada, per\xc3\xb2, Derbi decid\xc3\xad de centrar-se en Nieto i tant Par\xc3\xa9s com Van der Hoeven no van seguir a l'equip. El 1972, Par\xc3\xa9s compet\xc3\xad en els Campionats d'Espanya de 50 i 125cc i pass\xc3\xa0 a treballar al departament oficial de curses de Derbi, per\xc3\xb2 tot i aix\xc3\xad va poder disputar el Gran Premi de Su\xc3\xa8cia, on va quedar tercer. El 1973 pat\xc3\xad el pitjor accident de la seva carrera durant la cursa puntuable de Cartagena._NEWLINE_Despr\xc3\xa9s d'haver aconseguit 3 subcampionats d'Espanya de 50cc amb Derbi (1971, 1972 i 1975), havent acumulat 10 vict\xc3\xb2ries en proves puntuables, Par\xc3\xa9s es retir\xc3\xa0 de la competici\xc3\xb3 un cop acabada la temporada de 1975.\n_START_SECTION_\nTraject\xc3\xb2ria professional\n_START_PARAGRAPH_\nDes de la seva entrada a l'empresa, Joan Par\xc3\xa9s fou una pe\xc3\xa7a clau del departament de competici\xc3\xb3 de Derbi, on treballava sota la direcci\xc3\xb3 de Paco Tombas i al costat d'altres reconeguts companys, entre ells Jaume Garriga. Par\xc3\xa9s s'encarregava de provar els prototips pels carrers del pol\xc3\xadgon industrial de Martorelles, una pr\xc3\xa0ctica que es va abandonar en sec arran del greu accident de Ricardo Tormo el 1984. Aquell dia, contra el que era habitual, Tormo deman\xc3\xa0 de provar ell mateix la moto en comptes de Par\xc3\xa9s, amb el resultat de l'accident que trunc\xc3\xa0 la seva carrera. Justament, un dels primers a auxiliar el pilot ferit aquell dia fou Joan Par\xc3\xa9s, testimoni de la gran topada des del final de la recta on va passar._NEWLINE_Abans de la tornada de Derbi als mundials de velocitat, a comen\xc3\xa7aments de la d\xc3\xa8cada de 1980, Par\xc3\xa9s es dedic\xc3\xa0 durant anys a posar a punt les motos de motocr\xc3\xb2s, contribuint als \xc3\xa8xits que aconseguiren en aquesta disciplina pilots com ara els germans Toni i Jordi El\xc3\xadas. Joan Par\xc3\xa9s va treballar a Derbi fins que es va jubilar, a mitjan d\xc3\xa8cada del 2000. Des d'aleshores, una de les seves principals distraccions \xc3\xa9s la pr\xc3\xa0ctica del ciclisme."